CK กับ ลูกกตัญญูแฉทุกวัน ทันเกมหุ้น
 ราคาหุ้น บริษัท ช.การช่าง จำกัด (มหาชน) หรือ CK กำลังพุ่งแรงโดยไม่สนใจกระแสของตลาดท่ามกลางคำถามว่า ขาขึ้นของบริษัทก่อสร้างระดับหัวแถวของไทยรายนี้ จะมีทิศทางเหนือกว่าตลาดหุ้น หรือจะสอดรับไปกับกระแสของตลาด
2 ส.ค. 2559

 ราคาหุ้น บริษัท ช.การช่าง จำกัด (มหาชน) หรือ CK กำลังพุ่งแรงโดยไม่สนใจกระแสของตลาดท่ามกลางคำถามว่า ขาขึ้นของบริษัทก่อสร้างระดับหัวแถวของไทยรายนี้ จะมีทิศทางเหนือกว่าตลาดหุ้น หรือจะสอดรับไปกับกระแสของตลาด
ดูราคาทิศทางของราคาหุ้น CK ในระยะ 1 เดือนที่ผ่านมา จะเห็นได้ชัดเจนว่า นับแต่ราคาสามารถฝ่าแนวต้านมายืนเหนือ 28.00 บาทได้สำเร็จ ราคาหุ้นนี้ทะยานต่อเนื่องไม่เคยหยุดยั้งมาที่เหนือ 33 บาท ชนิดที่ทำให้นักลงทุนที่ขายหุ้นระหว่างทางพากันตีอกชกหัวตัวเองที่ “ขายหมู” ครั้งแล้วครั้งเล่า
ล่าสุด นักวิเคราะห์ระดับเซียนของโบรกเกอร์ใหญ่หลายรายพากันเป็น “คนเชียร์แขก” หน้าตาเฉย ด้วยการปรับราคาเป้าหมายล่าสุดเป็น 38.00 บาท…โดยไม่สนใจว่าตลาดจะพักฐานหรือปรับฐาน
เหตุผลที่นำมาอธิบายก็เพียบพร้อม…สรุปได้ใจความสั้นๆ ว่า เพราะมีลูกกตัญญูอยู่ใต้ร่มธงของกิจการนั่นเอง
 
รายละเอียดโดยย่นย่อระบุว่า
– มูลค่าเงินลงทุนในบริษัทลูกที่เพิ่มขึ้น โดยเฉพาะ BEM  รวมทั้งใน CKP และ TTW มีมูลค่าสูงถึง 5.3 หมื่นล้านบาท โดยเฉพาะ บริษัทลูกเหล่านี้กำลังมี Story ในด้านบวกเข้ามาหนุนต่อเนื่อง 5 ปีข้างหน้า และ ส่งผลบวกต่อบริษัทแม่ CK ทั้งมูลค่าหุ้นที่เพิ่ม และ ป้อนงานให้  และ การเพิ่มราคาเป้าหมายของ BEM จาก 6.5 บาท เป็น 8.1 บาท จะส่งผลให้คาดกำไรไตรมาสสองจะโดดเด่นสูงถึง 1,050 ล้านบาท เพิ่มขึ้นจากระยะเดียวกันในปีก่อนถึง 36%
–                       แม้ว่าCKP จะมีต้นทุนการก่อสร้างเขื่อนไซยะบุรีเพิ่มขึ้นมากถึง 2 หมื่นล้านบาท แต่การที่ CK เข้าไปรับเหมาก่อสร้างงานดังกล่าวเสียเอง โดยมูลค่างาน 14,650 ล้านบาท และได้รับรู้ไปแล้วประมาณ 2 พันล้านบาท จึงคาดจะรับรู้ในปีนี้ประมาณ 1.2 หมื่นล้านบาท ทำให้ CK ได้แรงหนุนจากงานเพิ่มของโครงการไซยะบุรีเป็นรายได้เพิ่มจากการรับเหมาก่อสร้าง
–                       รัฐบาลมีแผนที่จะเปิดประมูลโครงการ Mega Project หลายโครงการในช่วงที่เหลือของปี 3-5 แสนล้านบาท  จะช่วยงานในมือจำนวนมาก 
อภิชาตบุตรอย่าง CKP  BEM  และ TTW ที่ช่วยทำให้บริษัทแม่อย่าง CK เติบโตและแข็งแกร่งกว่าปกติ นี้ ไม่ใช่เรื่องแปลก และทำให้เรื่องราวยุทธศาสตร์ธุรกิจของ CK คล้ายคลึงกับตำนานในประวัติศาสตร์จีนว่าด้วยลูกกตัญญู หลายต่อหลายเรื่อง
มีอยู่เรื่องหนึ่งที่ดูคล้ายคลึงกัน เกิดขึ้นในสมัยราชวงศ์ฮั่น เมื่อ เจียง ซือ สั่งเสียให้ เจียง ผัง ภรรยา ได้ดูแลมารดาของตนในยามที่ตนเองไม่อยู่บ้าน
มารดาของเจียงซือ ชอบดื่มน้ำที่มาจากแม่น้ำ แต่ในยามที่ฤดูหนาว หิมะถล่มรุนแรง ลูกสะใภ้อย่าง เจียง ผัง ไม่กลัวต่อความยากลำบาก อุตส่าห์ไปหาบน้ำจากแม่น้ำซึ่งอยู่ไกลบ้านมาให้แม่สามีดื่มและใช้ทุกวัน 
มารดาของเจียง ซือ ชอบกินเนื้อปลาที่หั่นเป็นชิ้นๆ สองสามีภรรยาก็ไปหาปลามาปรุงให้มารดากินทุกวันทั้งยังไปเชิญแม่เฒ่าบ้านใกล้ เคียงมาร่วมกินเป็นเพื่อนมารดาเพื่อเป็นการเจริญอาหารอีกด้วย
หลังจากที่ปรนนิบัติมารดามายาวนานหลายปี อยู่มาวันหนึ่ง ที่ข้างบ้านของครอบครัวนี้ ก็ได้เกิดมีแอ่งน้ำพุซึ่งมีกลิ่นและรสเหมือนน้ำจากแม่น้ำ และมีปลาไนคู่หนึ่งปรากฏขึ้นมาทุกวัน จากนั้นเป็นต้นมา สองสามีภรรยาก็ใช้น้ำและปลาจากแอ่งน้ำพุ มาปรุงอาหารให้มารดาบริโภคเป็นประจำ
กรณีของ CK และลูกกตัญญู ก็เป็นด้วยประการฉะนี้…
มีลูกดี ก็มีชัยไปกว่าครึ่ง
อิ อิ อิ